b'\n_START_ARTICLE_\nTori Amos\n_START_SECTION_\nDe tidlige \xc3\xa5r\n_START_PARAGRAPH_\nTori Amos begyndte allerede som 2-\xc3\xa5rig at spille klaver og som 5-\xc3\xa5rig at komponere sin egen musik. Det f\xc3\xb8rte til at hun allerede som 5-\xc3\xa5rig fik et stipendium til at komme p\xc3\xa5 Peabody Conservatory of Music, som er en del af Johns Hopkins University. Hun mistede dog stipendiet igen som 11-\xc3\xa5rig, if\xc3\xb8lge eget udsagn fordi hun hovedsagelig interesserede sig for rock- og pop-musik og ikke kunne lide at spille efter noder. Hun fortsatte dog med musikken og i 1977 vandt hun en talentkonkurrence. Efter det begyndte hun s\xc3\xa5 sm\xc3\xa5t at blive kendt i omr\xc3\xa5det omkring Washington D.C. og i 1980 udgav hun s\xc3\xa5 sin f\xc3\xb8rste single efter at have vundet en konkurrence om at skrive en sang til baseballholdet Baltimore Orioles. Den blev dog udgivet under hendes rigtige navn, da det f\xc3\xb8rst var senere hun tog navnet Tori._NEWLINE_Som 21-\xc3\xa5rig flyttede Amos til Los Angeles for at forf\xc3\xb8lge sin musikkarriere, bl.a. ved at spille p\xc3\xa5 diverse barer. En aften p\xc3\xa5 vej hjem fra at have at spillet p\xc3\xa5 en bar, blev hun voldtaget. En oplevelse hun senere har brugt i sin musik. Samtidig med at hun fors\xc3\xb8gte at bryde igennem med musikken, lykkedes det hende at f\xc3\xa5 nogle job som skuespiller. Hun fik bl.a. en rolle i en Kellogg\'s-reklame foran Sarah Jessica Parker. I 1985 startede hun et band kaldet Y Kant Tori Read, som p\xc3\xa5 dansk kan overs\xc3\xa6ttes til Hvorfor kan Tori ikke l\xc3\xa6se. Navnet var en hentydning til det faktum, at hun p\xc3\xa5 Peabody Conservatory ikke \xc3\xb8nskede at l\xc3\xa6se noder. Trommeslageren i gruppen var den senere Guns N\' Roses trommeslager Matt Sorum. I 1986 fik Amos sin f\xc3\xb8rste pladekontrakt med Atlantic Records og to \xc3\xa5r senere udgav hun sammen med bandet sit f\xc3\xb8rste album kaldet Y Kant Tori Read. Selvom albummet fik ros af kritikerne blev det ikke en salgsm\xc3\xa6ssig succes.\n_START_SECTION_\nFra "Little Earthquakes" til "From The Choirgirl Hotel"\n_START_PARAGRAPH_\nP\xc3\xa5 trods af fiaskoen med Y Kant Tori Read mente Atlantic Records stadig at der var muligheder i Tori Amos. Hendes f\xc3\xb8rste fors\xc3\xb8g p\xc3\xa5 at lave en ny plade blev dog afvist af pladeselskabet, da de ikke mente at hendes musik ville s\xc3\xa6lge noget i en tid, hvor rap og hiphop hittede. Derfor blev albummet lavet en del om, hvorefter pladeselskabet skiftede mening. De mente dog at hun ville have st\xc3\xb8rre mulighed for at sl\xc3\xa5 igennem i England, hvorfor hun blev sendt til London for at spille p\xc3\xa5 diverse klubber og derved g\xc3\xb8re reklame for albummet. Albummet, som kom til at hedde Little Earthquakes, blev endelig udsendt i januar 1992 og blev en forholdsvist stor succes b\xc3\xa5de i England og hjemlandet USA. I forbindelse med udgivelsen blev der ogs\xc3\xa5 udgivet en r\xc3\xa6kke singler bl.a. Me and a Gun, der handlede om hendes voldt\xc3\xa6gt, og det mindre hit "Silent All These Years"._NEWLINE_Efter at have turneret over det meste af verden begyndte hun i 1993 at lave et nyt album. Hvor hun til hendes tidligere album havde brugt hendes eget liv som inspiration, fors\xc3\xb8gte hun her at bruge andre kunstnere, som f.eks. Salvador Dali og Alice Walker, som inspirationskilde. Under The Pink blev udgivet i januar 1994 og gik direkte ind p\xc3\xa5 f\xc3\xb8rstepladsen p\xc3\xa5 hitlisten i England og f\xc3\xb8rstesinglen Cornflake Girl n\xc3\xa5ede 4. pladsen p\xc3\xa5 singlehitlisten._NEWLINE_I juni 1994 var Tori Amos med til at starte The Rape Abuse and Incest National Network (RAINN), som er en velg\xc3\xb8rende organisation der arbejder med voldt\xc3\xa6gt og incest. Det er USA\'s st\xc3\xb8rste organisation indenfor det omr\xc3\xa5de._NEWLINE_Ideen til hendes n\xc3\xa6ste album fik hun p\xc3\xa5 en ferie til Hawaii, hvor hun h\xc3\xb8rte om vulkangudinden Pele, som senere kom til at l\xc3\xa6gge navn til albummet Boys For Pele. Albummet blev hovedsagelig indspillet i en irsk kirke og Amos valgte bl.a. at bruge instrumenter som cembalo, harmonium og s\xc3\xa6kkepibe. Boys For Pele blev udgivet i januar 1996 og n\xc3\xa5ede andenpladsen p\xc3\xa5 b\xc3\xa5de den amerikanske og britiske hitliste._NEWLINE_P\xc3\xa5 den efterf\xc3\xb8lgende turn\xc3\xa9 begyndte hendes k\xc3\xa6rlighedsforhold med hendes senere mand, Mark Hawley, hvilket resulterede i at hun blev gravid. Tre m\xc3\xa5neder henne i graviditeten fik hun dog en spontan abort. Efter at have tilbragt noget tid i Florida flyttede parret i 1997 til Cornwall i England, og i februar \xc3\xa5ret efter blev de gift. I samme periode havde Amos v\xc3\xa6ret i gang med at skrive nyt og indspille nyt materiale, og hendes n\xc3\xa6ste album, From The Choirgirl Hotel, blev udgivet i maj 1998. Albummet n\xc3\xa5ede til henholdsvis nummer 6 og 5 p\xc3\xa5 den britiske og amerikanske hitliste og blev n\xc3\xa6vnt som et af \xc3\xa5rets bedste albums af det britiske Q magazine. Dette album blev efterfulgt af en l\xc3\xa6ngere tour med et band best\xc3\xa5ende af Tori Amos selv, trommer, guitar, bas og percussionsektion, for hvilket den blev kaldt Plugged Tour. Efter denne tour er hun blevet udn\xc3\xa6vnt af Rolling Stone Magazine, som en af verdens bedste live optr\xc3\xa6dende. Dette var ogs\xc3\xa5 hendes f\xc3\xb8rste tour med band.\n_START_SECTION_\nFra "To Venus And Back" til "The Beekeeper"\n_START_PARAGRAPH_\nEfter at have turneret frem til slutningen af 1998 begyndte Amos arbejdet p\xc3\xa5 et nyt album. Egentlig ville hun lave et dobbeltalbum, hvor den ene CD var et livealbum fra hendes seneste turn\xc3\xa9, og den anden var med diverse b-sider. Hun besluttede sig dog til at udskifte CD\'en med b-sider med et nyt studiealbum, da hendes musikstil havde \xc3\xa6ndret sig en del siden indspilningen af hendes tidlige b-sider. Albummet, som fik navnet To Venus And Back, blev udgivet i september 1999. I forbindelse med udgivelsen tog Amos igen p\xc3\xa5 turn\xc3\xa9, hvor den f\xc3\xb8rste del var sammen med Alanis Morissette._NEWLINE_Efter turn\xc3\xa9en tog Amos en ferie, hvorunder hendes datter Natashya kom til verden. Mens hun gik hjemme med Natashya, fik hun ideen til at lave et album med udelukkende forskellige coverversioner. De sange hun valgte var oprindelig af m\xc3\xa6nd om kvinder, men hun lavede dem om s\xc3\xa5 de blev set fra kvindens synsvinkel. P\xc3\xa5 albummet var der coverversioner af numre fra bl.a. The Beatles, Eminem, Elvis Costello, og David Bowie. Albummet, Strange Little Girls, blev udgivet i september 2001 og udkom i flere versioner, der hver havde Amos med forskelligt udseende p\xc3\xa5 coveret._NEWLINE_Efter udgivelsen af Strange Little Girls skiftede Amos pladeselskab, da hun i det sidste stykke tid ikke havde v\xc3\xa6ret tilfreds med Atlantics markedsf\xc3\xb8ringsindsats. Hun skiftede derefter til Sonys pladeselskab og udgav i oktober 2002 et nyt album kaldet Scarlet\'s Walk. P\xc3\xa5 det nye album skiftede Amos til dels stil. Hvor hun tidligere havde brugt klaveret som hovedinstrument, gik hun nu over til at have bas og trommer mere i forgrunden. Albummet n\xc3\xa5ede til nummer 7 p\xc3\xa5 den amerikanske hitliste og blev hendes bedsts\xc3\xa6lgende album i 5 \xc3\xa5r._NEWLINE_P\xc3\xa5 trods af at Amos egentlig havde skiftet pladeselskab, skulle hun stadig lave et greatest hits album med Atlantic Records. Hun \xc3\xb8nskede dog ikke at lave et traditionelt greatest hits album. Derfor udvalgte hun en r\xc3\xa6kke sange, som ikke n\xc3\xb8dvendigvis var hendes st\xc3\xb8rste hit, og indspillede dem i nye versioner. Albummet inkluderede bl.a. ogs\xc3\xa5 Armand van Heldens version af Professional Widow i stedet for hendes egen. Navnet p\xc3\xa5 albummet blev Tales of a Librarian og det blev udsendt i september 2003._NEWLINE_I februar 2005 udkom det forel\xc3\xb8bigt sidste normale album fra Tori Amos. Det kom til at hedde The Beekeeper og Amos havde bl.a. taget et gospelkor med p\xc3\xa5 albummet. Samtidig med udgivelsen af albummet udkom ogs\xc3\xa5 en selvbiografi, som hun havde skrevet sammen med journalisten Ann Powers. Senere samme \xc3\xa5r udgav hun ogs\xc3\xa5 eksklusivt p\xc3\xa5 iTunes 45 sange, der ikke tidligere havde v\xc3\xa6ret udgivet. I slutningen af \xc3\xa5ret udgav hun ogs\xc3\xa5 12 CD\'er med liveoptagleser fra hendes seneste turn\xc3\xa9.\n_START_SECTION_\nA Piano og American Girl Posse\n_START_PARAGRAPH_\nI september 2006 udkom s\xc3\xa5 et stort boksset, A Piano. En 5-disk opsamling udformet som tangenterne p\xc3\xa5 et klaver. A Piano sp\xc3\xa6nder fra Little Earthquakes, som den skulle have set ud if\xc3\xb8lge Tori selv, til en hel CD udelukkende med b-sider. Opsamlingen indeholder ogs\xc3\xa5 5 hidtil ukendte sange, som er blevet skrevet hen over de sidste mange \xc3\xa5r._NEWLINE_Tori Amos udgiver hendes niende studiealbum den 1. maj 2007. Det kommer til at hedde American Doll Posse.'